Sonkrag: Paraboliese spieëls lewer baie energie | Landbou
Sonkrag: Paraboliese spieëls lewer baie energie
Faan van Niekerk
Trogvormige paraboliese spieëls van Absolicon het 'n groot toepassing in die landboubedryf, soos by hierdie kaasmakery in Nederland. Trogspieëls is veral nuttig in gebiede met beperkte ruimte. Dit is minder gevoelig vir lig as gewone sonpanele omdat hulle ook termiese sonenergie oordra, en word hoofsaaklik staties geïnstalleer. Foto: Absolicon
Die toepassingsmoontlikhede van paraboliese spieëls is groot. Die meeste van die groot sonplase in die wêreld gebruik die een of ander variasie om 'n hittebank op te bou, met die voordeel dat elektrisiteit ook deur die nag opgewek kan word.
Een aanwending is ronde of trogvormige paraboliese spieëls wat sonenergie op een punt of lyn rig. Die gefokusde punt word dan gebruik om 'n hittereaktor of pypnetwerk te verhit. Die oordragvloeistof kan onder meer gesmelte sout, olie en water met glikol wees.
Die Sweedse maatskappy Azelio gebruik paraboliese spieëls wat na 'n sentrale toring gerig word om gesmelte aluminium as vloeimiddel in die hittebank te gebruik, wat dan 'n gesmelte soutoplossing in 'n Stirling-enjin verhit om elektrisiteit op te wek.